**Vilniuje renkasi kosmoso elitas: padės Lietuvos verslui atrasti kosmoso sektorių**

**Lietuvos tikslas – per artimiausius metus 10 kartų išauginti kosmoso sektorių. Prie jo įgyvendinimo prisidės rugsėjo 27–28 dienomis Inovacijų agentūros organizuojamas tarptautinis renginys „Vilnius Space Days“, kuriame susiburs pasaulyje žinomiausių kosmoso organizacijų atstovai. Su jais susitikti, sužinoti apie tarptautines programas ir finansavimo galimybes kviečiami Lietuvos ir kitų šalių verslininkai bei mokslininkai.**

**Siekiama, kad Lietuvos kosmoso industrija sudarytų 1 proc. šalies BVP**

Kosmoso sektorius – viena iš labiausiai augančių verslo šakų visame pasaulyje. 2022 m. duomenimis, kosmoso ekonomikos vertė pasaulyje siekė daugiau nei 450 mlrd. JAV dolerių, o iki 2030 m. numatomas augimas iki beveik 740 milijardų JAV dolerių. Šios verslo šakos potencialą siekia išnaudoti ir Lietuva.

„Turime ambiciją Lietuvos kosmoso sektorių išauginti dešimt kartų, kuris sudarytų 1 proc. šalies BVP. Tam tapome Europos kosmoso agentūros asocijuotais nariais, sukūrėme galimybes šios srities verslui ir mokslui stiprėti. Jau dabar jie sėkmingai dalyvauja 5 kosmoso programose, kurios leidžia gauti finansavimą plėtoti pažangiausias technologijas“, – sako ekonomikos ir inovacijų ministrė Aušrinė Armonaitė.

**Svečių sąrašas: nuo „SpaceX“ iki Europos kosmoso agentūros**

Konferencijoje pranešimus skaitys tiek Lietuvos įmonių atstovai, tiek pranešėjai iš tokių organizacijų kaip „SpaceX“, „Airbus“, „Frentech Aerospace“ ar Jungtinės Tautos.

Geraldine Naja, Europos kosmoso agentūros (EKA) vadovė komercijai, pramonei ir konkurencingumui, teigia, kad, Lietuvai tapus asocijuota EKA nare, mūsų šalies verslininkai gali gauti papildomą finansavimą bei sparčiau vystyti savo technologijas.

„Europos kosmoso agentūros prioritetas – skatinti inovacijas ir komercializaciją, prisidedant prie labiau ekologiškos ir skaitmeninės Europos. Aktyviai remiame Europos organizacijų atstovus, kuriančius integruotas taikomąsias programas ir komercinius sprendimus, kuriuose naudojami kosmoso duomenys bei ištekliai. Tarp svarbių mūsų iniciatyvų yra ir verslo inkubavimo centrų tinklas, skirtas remti pradedančius verslininkus, kurie nori vystyti su kosmoso sektoriumi susijusias idėjas, padėti jiems plėtoti savo produktus ir įsitvirtinti rinkoje“, – teigia G. Naja.

Rugsėjo 27 d. „Vilnius Space Days“ konferencijoje bus oficialiai atidaryti EKA verslo inkubavimo centrai Lietuvoje, įsikūrę Vilniuje, Visorių informacinių technologijų parke, ir Tech–Park Kaunas.

**Renginyje – susitikimų sesija ir finansavimo pristatymai**

Pirmąją renginio dieną be Europos kosmoso agentūros finansavimo priemonių bus pristatomos ir Europos komisijos koordinuojamos programos: „Horizon Europe“ 2023–2024 m. laikotarpiu numatytos net 92,8 mln. Eur investicijos į kosmoso sritį; CASSINI programoje 2021–2027 m. laikotarpiu numatyta skirti 30 mln. Eur verslų akceleravimui, 10 mln. Eur hakatonams ir mentorystei. Pretenduoti į tarptautines finansavimo programas dažniausiai gali projektai, kuriuos inicijuoja organizacijos iš kelių šalių, todėl dalyviai taip pat sužinos ir apie galimybes prisijungti prie tarptautinių iniciatyvų.

Paulius Petrauskas, Inovacijų agentūros Proveržio departamento direktorius, pažymi, kad partnerysčių bus galima ieškoti ir konferencijos metu – dalis jos laiko bus skiriama verslo susitikimų sesijoms.

„Renginio dalyviai dar iki konferencijos gali susidaryti juos dominančių verslo ar mokslo atstovų sąrašą, susiplanuoti individualius susitikimus, susitikę aptarti savo produktus, vystomas technologijas ir paslaugas, galimybes kartu jungtis į tarptautinius projektus. Dalyvių sąraše yra ir atstovų iš užsienio organizacijų, todėl labai realu, kad Lietuvos įmonės ar mokslo atstovai susitiks su potencialiais partneriais iš kitų šalių. Taip pat jie galės individualiai susitikti su konferencijos pranešėjais iš garsių kosmoso sektoriaus įmonių“, – sako P. Petrauskas.

Renginys „Vilnius Space Days“ yra nemokamas, detalią pirmos dienos programą ir registraciją į konferenciją bei B2B susitikimus galima rasti [ČIA](https://vilnius-space-days-2023.b2match.io/).

Antra renginio diena bus skirta studentams, moksleiviams, STEAM entuziastams bei visiems, kurie domisi ar norėtų susipažinti su kosmoso technologijomis. Jos metu daug dėmesio bus skiriama karjeros galimybėms kosmoso sektoriuje. Nemokami bilietai į antrą renginio dieną yra [ČIA.](https://bit.ly/vilnius_space_days)

**Daugiau informacijos:**

Rasa Naktinė Inovacijų agentūros komunikacijos vadovė

Tel. +370 615 89348, el. paštas: [r.naktine@inovacijuagentura.lt](mailto:r.naktine@inovacijuagentura.lt)